Samgöngustofa hefði að mati Ríkisendurskoðunar átt að grípa til aðgerða strax í maí 2018 þegar grunur vaknaði um að WOW Air gæti ekki staðið við fjárhagslegar skuldbindingar sínar. Ríkisendurskoðun telur vafa leika á um að nokkrar alvöru viðræður um björgun WOW hafi átt sér stað síðustu dagana fyrir fall félagsins.
Það var strax í maí sem Samgöngustofa fékk upplýsingar um að félagið ætti í miklum vandræðum og segir í skýrslu Ríkisendurskoðunar um fall WOW að þá þegar hefði Samgöngustofa átt að herða eftirlit með félaginu.
Reglum samkvæmt átti Samgöngustofa að fella flugrekstrarleyfi WOW tímabundið úr gildi eða afturkalla það. Bendir Ríkisendurskoðun á að slíkt sé ekki valkvætt heldur skylda. Hefði þá verið hægt að veita WOW tímabundið flugrekstrarleyfi á meðan fjárhagsleg endurskipulagning færi fram. Það var ekki gert þótt ljóst væri að félagið væri komið að fótum fram, en Samgöngustofa hélt því fram að hún teldi áætlanir WOW raunhæfar og að tímabundin leyfisveiting gæti haft skaðleg áhrif á möguleika WOW til að endurfjármagna sig. Ríkisendurskoðun gefur lítið fyrir þau rök og segir það umhugsunarvert að Samgöngustofa hafi í einhverjum tilfellum haft viðskiptalega hagsmuni WOW að leiðarljósi í ákvarðanatöku sinni.
Það var mat Samgöngustofu á þessum tíma að WOW hefði endurtekið sýnt fram á að það stæði í raunhæfri fjárhagslegri endurskipulagningu með aðkomu fjárfesta - fyrst Icelandair Group, svo Indigo Partners og svo aftur Icelandair Group. Ríkisendurskoðun telur að á meðan þessar viðræður hafi staðið yfir hafi eftirlit Samgöngustofu verið fullnægjandi. Hins vegar sé vafamál hvort raunhæfar viðræður hafi staðið yfir síðustu fjóra dagana sem félagið starfaði í lok mars 2019. Það eina sem Samgöngustofa hafði í höndunum var staðfesting frá lögmanni skuldabréfaeigenda. Á engum tímapunkti var fjárfestir með nýtt fé nefndur á nafn og engin gögn um raunverulegar viðræður voru lögð fram.
Sigurður Ingi Jóhannsson, samgönguráðherra, gat ekki tjáð sig um málið þar sem hann hefur enn ekki fengið skýrsluna á sitt borð, en skýrslan hefur enn ekki verið gerð opinber. Þeir nefndarmenn í umhverfis- og samgöngunefnd Alþingis sem fréttastofa náði tali af vildu ekki tjá sig um málið og báru fyrir sig að trúnaður ríkti um efni skýrslunnar.
Ríkisendurskoðun efast um að raunverulegar viðræður hafi átt sér stað um björgun WOW Air síðustu dagana sem félagið starfaði. Samgöngustofa er gagnrýnd fyrir að hafa látið viðskiptalega hagsmuni flugfélagsins ráða för í ákvarðanatöku sinni. 